A continuació es destaquen algunes de les principals novetats relacionades amb la responsabilitat social en els àmbits català, estatal i internacional.
El Consell de Relacions Laborals de Catalunya amplia el ventall d'eines disponibles per combatre l'assetjament sexual i per raó de sexe a l'àmbit laboral
La Comissió d'Igualtat i Temps de Treball a través del Grup Tècnic d'Assetjament ha elaborat dos nous recursos destinats a facilitar l'exercici de les funcions de la persona de referència en aquest àmbit a les organitzacions.
Aquestes eines són: Orientacions bàsiques per a la persona de referència dels protocols per a la prevenció i abordatge de l'assetjament sexual i per raó de sexe i Programa de formació de la persona de referència dels protocols per a la prevenció i abordatge de l'assetjament sexual i per raó de sexe.
El Mobile Social Congress es desenvolupa en paral·lel al Mobile World Congress a Barcelona
El Mobile Social Congress, celebrat el 26 i 27 de febrer, paral·lelament al Mobile World Congress, a Barcelona, pretén generar debat sobre l'impacte de la indústria del mòbil tant des d'un punt de vista ambiental com social, així com mostrar la seva aposta per una sobirania tecnològica i electrònica justa.
En aquest esdeveniment s'han organitzat taules rodones, projeccions i tallers on s'ha explicat com allargar la vida dels aparells electrònics i han intervingut també experts en programari lliure, entre d'altres activitats.
L'AMB, L'ARC, el Govern de la Generalitat de Catalunya i 36 municipis de l'àrea metropolitana subscriuen aquest Acord metropolità cap al residu zero com a estratègia conjunta per a la gestió dels residus.
L'objectiu és que, el 2025, els comerços i els negocis de l'AMB hagin implementat un sistema d'individualització de la recollida de residus, que permeti tenir informació de l'usuari i el tipus i quantitat de residus ha generat individualment.
Presentació del Pla d'acció de prevenció del malbaratament alimentari
El Pla d'acció de prevenció del malbaratament alimentari a Catalunya (2019-2020) el va presentar a Barcelona, el director de l'Agència Catalana de Residus, el senyor Josep Maria Tost, amb l'objectiu de reduir el malbaratament en totes les seves fases.
El Pla pretén involucrar les persones consumidores, la indústria agroalimentària, el transport, la distribució, la comercialització, la manipulació i la restauració.
El Pla s'ha elaborat dins del marc del projecte Ecowaste4food i agrupa 47 empreses, entitats socials, universitat i administracions.
S'obre el diàleg de la localització de l'Agenda 2030 al territori català
Barcelona va acollir la primera de les sessions que organitza el Consell de Relacions Laborals i que es faran a diferents indrets de Catalunya amb la finalitat de teixir aliances i dialogar sobre com s'han de dur a l'àmbit local els reptes globals de desenvolupament sostenible.
Aquesta sessió també es va aprofitar per presentar el nou monogràfic De la responsabilitat social a la sostenibilitat global.
El Consell de Relacions Laborals de Catalunya i l'Agenda 2030.
El Consell de Ministres aprova mesures urgents per a la garantia de la igualtat de tracte i oportunitats en el treball i l'ocupació
Per mitjà del decret llei es van aprovar, el dia 1 de març, un paquet de mesures amb l'objectiu d'eliminar la bretxa salarial i garantir els drets de les persones treballadores a la conciliació i a la coresponsabilitat.
A més, estableix el marc jurídic que recull la reforma de l'Estatut dels treballadors per reforçar la igualtat de remuneració entre homes i dones, sense discriminació.
I també planteja la modificació de la Llei orgànica 3/2007 de 22 de març, en què s'estableix un termini de tres anys perquè les empreses de més de 50 treballadors i treballadores elaborin i apliquin un pla d'igualtat, dos anys per les de 100 a 150, i un any per a les de 150 a 250.
El Govern espanyol crea el Consell de Desenvolupament Sostenible
El Govern va aprovar la creació del Consell de Desenvolupament Sostenible, un òrgan de caràcter consultiu que pretén articular la participació de la societat civil en la consecució dels Objectius de Desenvolupament Sostenible.
El Consell el formaran 48 persones provinents del sector empresarial, sindicats, universitats, tercer sector, entitats socials, economia social, experts i comunitats autònomes i municipis i la seva composició serà paritària.
El Govern espanyol presenta el Marc estratègic d'energia i clima
El Marc estratègic d'energia i clima, té com a finalitat orientar el teixit empresarial espanyol cap a la innovació, l'eficiència energètica, la reducció d'emissions, la millora de la competitivitat i la creació de llocs de treball, sempre tenint en compte la justícia social i l'acompanyament dels col·lectius més vulnerables.
I el formen l'Avantprojecte de llei de canvi climàtic i transició energètica, l'Estratègia de transició justa i el Pla nacional integrat d'energia i clima 2021-2030.
La Xarxa Espanyola del Pacte Mundial presenta el Dossier de bones pràctiques en igualtat
Durant la 2a edició de la Setmana per la Igualtat de Gènere organitzada per la Xarxa Espanyola del Pacte Mundial, es van realitzar diferents activitats amb dues finalitats: sensibilitzar els agents econòmics de la importància de treballar per la igualtat de gènere i difondre exemples pràctics i reals de les organitzacions sòcies del Pacte Mundial en aquest àmbit.
En relació amb aquesta última finalitat, l'entitat va presentar el Dossier sobre la igualtat de gènere, on es poden trobar un recull de 51 bones pràctiques sobre igualtat de gènere que duen a terme organitzacions sòcies del Pacte Mundial.
Declaració per a una nova economia
Durant el III Congrés Europeu de Proximitat, Participació i Ciutadania, celebrat a la ciutat de Getafe, nou ajuntaments de ciutats espanyoles van signar una declaració per impulsar una nova economia que fomenti la sostenibilitat.
El document recull la necessitat d'impulsar nous models econòmics amb la finalitat d'assolir els Objectius de Desenvolupament Sostenible i els acords de París de canvi climàtic, remarca la rellevància que tenen les administracions públiques en el foment de les noves economies i les anima a seguir la Guia local per a una nova economia cocreada pels municipis que formen la Kaleidos.red i NESI Global Fòrum.
Celebració del Centenari de l'Organització Internacional del Treball OIT
L'OIT celebra durant el 2019 el seu centenari amb una sèrie d'esdeveniments mundials, regionals i nacionals.
En aquest sentit, el 22 de gener van començar oficialment les celebracions OIT100 amb el llançament de l'informe de la Comissió Mundial de l'OIT Treballar per a un futur més prometedor on s'aborden grans reptes actuals.
També, es destaca l' Informe Mundial sobre Salaris elaborat per aquesta mateixa organització on es constata que el creixement mundial del salari ha estat dèbil i que la diferència de remuneració entre homes i dones és d'un 20% a escala mundial.
L'ONU renova el mandat del Pacte Mundial per involucrar el sector privat amb els ODS
Amb aquesta renovació, l'Organització de Nacions Unides reconeix l'important paper del sector privat en l'assoliment i la implementació dels objectius i les metes que es descriuen a l'Agenda 2030, i fa una menció especial a la important tasca de les xarxes locals del Pacte Mundial en el suport de la implementació de l'Agenda a escala local i remarquen que és una via fonamental per a la difusió dels valors i principis de les Nacions Unides.
En aquest informe, el Banc Mundial analitza les diverses fites en la vida laboral de les dones, des del seu primer lloc de feina fins a la seva jubilació, així com les proteccions legals associades a cadascuna d'aquestes etapes.
Segons aquest informe, Bèlgica, Dinamarca, França, Letònia, Luxemburg i Suècia són països on les dones i els homes són iguals.
La Comissió Europea presenta el document de reflexió: Cap a una Europa Sostenible 2030
El document de reflexió: Cap a una Europa Sostenible 2030, presenta una sèrie d'escenaris sobre com l'U.E. pot liderar la transició cap a la sostenibilitat i avançar en el compliment dels Objectius de Desenvolupament Sostenible de les Nacions Unides d'aquí al 2030.
El document té com a finalitat que la sostenibilitat tingui un paper rellevant en el debat del futur d'Europa, detecta una sèrie d'oportunitats i reptes de futur, i inclou uns "activadors essencials", és a dir, uns factors essencials que han d'ajudar a potenciar la transició cap a una Europa sostenible d'aquí al 2030.
La UE anuncia l'Innovation Fund, fons d'inversió de 10 mil milions d'euros en tecnologies netes
La Comissió Europea va anunciar el Innovation Fund, un fons d'inversió per valor de 10 mil milions d'euros en tecnologies baixes en emissions de carboni, en diferents sectors, per estimular la competitivitat global.
Amb aquestes mesures, Europa vol ser líder en patents de les noves les tecnologies d'energies netes.
És previst que la primera convocatòria de propostes del Fons d'innovació es publiqui el 2020, seguida de convocatòries regulars fins al 2030.